**LATVIJAS REPUBLIKAS MINISTRU KABINETS**

2018.gada Noteikumi Nr.

Rīgā (prot. Nr. .§)

**Noteikumi par valsts nodevu par notariālo funkciju izpildi Latvijas Republikas diplomātiskajās un konsulārajās pārstāvniecībās ārvalstīs**

Izdoti saskaņā ar

 Konsulārās palīdzības un konsulāro pakalpojumu likuma

17.panta otro daļu

1. Noteikumi nosaka valsts nodevas apmēru par notariālo funkciju izpildi Latvijas Republikas diplomātiskajās un konsulārajās pārstāvniecībās ārvalstīs, samaksas kārtību, kā arī atbrīvojumus no valsts nodevas samaksas.
2. Valsts nodevas apmērs ir 10 *euro*:
	1. par notariālā akta taisīšanu;
	2. par izraksta no notariālo aktu grāmatas, aktu un apliecinājumu reģistra, kā arī notariālo aktu norakstu izsniegšanu;
	3. par paraksta īstuma apliecināšanu uz dokumenta, kā arī par tulkotāja paraksta īstuma apliecināšanu (par vienu dokumentu);
	4. par dokumenta tulkojuma citā valodā pareizības apliecināšanu (par vienu lappusi);
	5. par dokumenta noraksta pareizības apliecināšanu (par vienu lappusi).
3. Valsts nodevu maksā pirms notariālās darbības veikšanas.
4. Valsts nodevas maksājumus valsts budžetā persona veic, izmantojot šādus maksājumu pakalpojumu veidus:
	1. Latvijas Republikas diplomātiskajā un konsulārajā pārstāvniecībā ārvalstī ar maksājumu karti maksājumu karšu pieņemšanas terminālī vai citā alternatīvā sistēmā, ja Ārlietu ministrija vai starpniekinstitūcija to tehniski nodrošina;
	2. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](https://likumi.lv/ta/id/206634-maksajumu-pakalpojumu-un-elektroniskas-naudas-likums) izpratnē;
	3. Latvijas Republikas diplomātiskajā un konsulārajā pārstāvniecībā ārvalstī skaidrā naudā vai izmantojot maksājumu veidus saskaņā ar rezidences valsts norēķinu specifiku (piemēram, naudas čeki). Ieņēmumu iekasēšana skaidrā naudā notiek vienīgi izņēmuma gadījumos, ja rezidences valsts specifikas dēļ nav iespējams pilnībā nodrošināt ieņēmumu iekasēšanu šo noteikumu 4.1. un 4.2. apakšpunktos noteiktajos veidos.
5. Ārlietu ministrijas Konsulārā departamenta direktors vai viņa pilnvarota amatpersona, pamatojoties uz motivētu personas iesniegumu, var pieņemt lēmumu par atbrīvošanu no valsts nodevas samaksas humānu apsvērumu dēļ.
6. Atzīt par spēku zaudējušiem Ministru kabineta 2016. gada 9. augusta noteikumus Nr. 521 “[Noteikumi](https://likumi.lv/ta/id/187127-noteikumi-par-valsts-nodevu-par-publisko-dokumentu-legalizaciju) par konsulāro pakalpojumu valsts nodevu par notariālo darbību izpildi, ko veic konsulārās amatpersonas ārvalstīs” (Latvijas Vēstnesis, 2016, 154. nr.).

Ministru prezidents M.Kučinskis

Ārlietu ministrs E.Rinkēvičs

Iesniedzējs:

Ārlietu ministrijas valsts sekretārs A.Pildegovičs

I.Krūmiņa 67016229

ilze.krumina@mfa.gov.lv